Author: zdeno.kmetek
Last saved by: Babiaková Lýdia
Company: MŠSR

Správa zo zahraničnej pracovnej cesty

1. Účastník ZPC

Meno:						Mgr. Lýdia Babiaková
Vysielajúca organizácia:		            Ministerstvo školstva, vedy, výskumu a športu  
                                                                       SR, sekcia štátnej starostlivosti o šport a mládež 
                                                                       Stromová 1, 813 30 Bratislava
Pracovné zaradenie:		štátna radkyňa 
Znalosť jazykov:                                            anglický jazyk (všeobecná štátna jazyková skúška)

2. Zahraničná pracovná cesta 

Štát: 						Grécko
Mesto:					            Atény
Vykonaná v dňoch: 				18.-22.3.2014
Prijímajúca organizácia: 			Grécke predsedníctvo v rade EÚ                                                                     
Účel cesty:					seminár a neformálne stretnutie riaditeľov športu EÚ  
Spôsob financovania: 		            Ministerstvo školstva, vedy, výskumu 
                                                                       a športu SR a grécke predsedníctvo v rade EÚ    

3. Rámcový program pobytu
19.3.2014
večer – príchod
20.3.2014 
9,30 – 17, 00 h
Seminár: 
Téma: Rodová rovnosť a ochrana mladistvých proti násiliu v oblasti športu
21.3.2014
Neformálne stretnutie riaditeľov športu EÚ:
9,00 – 15,00 h
Úvodné slovo gréckeho predsedníctva v rade EÚ
Aktuálne informácie Európskej komisie,
Vystúpenia odborníkov a diskusia prítomných k témam:
I.- Antidoping v rekreačnom športe
II.- Implementácia HEPA odporúčaní v rámci EÚ
Záverečné zhrnutie
22.3.2014
Odchod delegácií

4. Všeobecné informácie k problematike
Grécke predsedníctvo EÚ na úvod stručne informovalo o svojich prioritách v oblasti športu a Európska komisia o uskutočnených krokoch v rámci prípravy nového EÚ pracovného plánu pre šport na roky 2014-2017 a pripravovanej agende blížiaceho sa zasadnutia rady EÚ (ďalej len „rada“). Na zasadnutiach pracovnej skupiny pre šport rady EÚ (ďalej len „PS“) prebiehala diskusia k textu návrhu predmetného plánu a v súčasnosti je tento dokument v záverečnej fáze prípravy. Finálne znenie by malo byť schválené na májovom zasadnutí rady.
Prvý deň sa uskutočnil seminár, na ktorom sa zúčastnili renomovaní odborníci, zaoberajúci sa výskumom problematiky rodovej rovnosti a problémom zneužívania a násilia na deťoch a mladistvých v oblasti športu. Celospoločenské problémy súvisiace s nižším uplatnením žien vo vedúcich pozíciách, ako aj výskyt rodovo založeného násilia a zneužívania mladistvých neobchádzajú ani sektor športu. Pre výskyt prejavov násilia v športe, najmä v elitnom a výkonnostnom športe, môže byť živnou pôdou špecifické prostredie v športe, pre ktoré je charakteristická atmosféra súťaživosti, ako aj vysokých až extrémnych výkonnostných a časových nárokov na športovcov v rámci tréningových postupov. O korelácii medzi mierou expozície maximálneho výkonu a výskytu násilia medzi športovcami hovoria výskumy. S narastajúcimi nárokmi na výkonnosť športovcov sa zvyšuje aj výskyt prípadov násilia, vrátane šikanovania a verbálnych atakov medzi športovcami. Výskumy taktiež hovoria, že problémy násilia a zneužívania, najmä mladistvých v športe, vrátane sexuálneho, sa týkajú ako dievčat, tak aj chlapcov. Okrem toho vo výskumoch bolo zaznamenané, že „páchateľmi“ násilia v športe, vrátane šikanovania, ponižovania, sú v najväčšej miere samotní športovci medzi sebou a v menšej miere tréneri, alebo personál zo športového štábu. S cieľom obmedzenia a eliminácie týchto negatívnych javov v športe odporúča sa väčšia kontrola tréningových postupov, zvýšenie kvality vzdelávania trénerov, lepšia spolupráca s rodičmi a zvyšovanie povedomia samotných detí a mladých o ľudských právach a rozlíšení hranice medzi štandardným správaním a prejavmi zneužívania, či násilia zo strany dospelých, alebo vrstovníkov.
Na úvod prevej témy (Antidoping v rekreačnom športe) vystúpil predseda expertnej skupiny EÚ „Antidoping“, pán Thomas Johansson, ktorý prezentoval finálnu správu činnosti expertov tejto pracovnej skupiny a nastolil tému na diskusiu o antidopingu v rekreačnom športe. V diskusii vystúpili skoro všetci prítomní (vrátane SK) a predniesli stručne informácie o situácii v národných štátoch EÚ. Z diskusie vyplynulo, že tejto oblasti sa viac alebo menej venuje menej pozornosti než opatreniam boja proti dopingu v elitnom a výkonnostnom športe. V niektorých krajinách sa uskutočňuje monitoring a kontrola fitnes centier, ktoré sú najčastejšie dostupnými miestami, kde si verejnosť môže voľne kúpiť doplnky výživy, niekedy aj také, ktoré obsahujú zakázané látky, ktoré sú zdraviu škodlivé. Často ide o nevedomosť zákazníkov v dôsledku nedostatku informácií o zložení a nejasného označenia „rizikovej látky“ v produkte, ktorý si kúpili. Za účelom zamedzenia prístupu k týmto „rizikovým“ prípravkom v niektorých krajinách fitnes centrá nemajú povolenie predávať doplnky výživy, ale existujú na to špecializované predajne, ktoré sú pod väčšom kontrolou štátu. Oblasť antidopingu v rekreačnom športe je nedostatočne regulovaná nielen z pohľadu legislatívy, ale aj priamych opatrení na zamedzenie obchodovania a užívania zakázaných látok pre širokú verejnosť. Bolo zdôraznené, že okrem kontroly a represívnych opatrení, ktoré by určoval právny rámec, treba venovať veľkú pozornosť aj preventívnym opatreniam. Predovšetkým takým, ktoré sa týkajú poskytovania pravdivých informácií o zložení týchto prípravkov a ich viditeľnom označení, ako aj o možných negatívnych dôsledkoch na zdravie človeka, v prípade ich užívania. Zvyšovanie povedomia ľudí o rizikách poškodenia zdravia užívaním „dopingu“ a zodpovednosti za seba všetkých ľudí, nielen tých, ktorí sú aktívni v športovom hnutí, ale celej populácie. 
V rámci druhej témy ohľadom zdraviu prospešných pohybových aktivít boli odprezentované pokroky v implementácii odporúčaní rady EÚ o HEPA (zdraviu prospešných pohybových aktivitách), ktoré boli schválené radou EÚ minulý rok. Význam zdraviu prospešných pohybových aktivít, ako odporúčaný spôsob trávenia voľného času, najmä medzi deťmi a mládežou, bol potvrdený ako priorita všetkými zúčastnenými. Všetky ČŠ majú túto prioritu zakotvenú vo svojich národných stratégiách, či akčných plánoch v oblasti športu. Dôležitejšou otázkou je však ako čo najefektívnejšie implementovať tieto ustanovenia a opatrenia do reálneho života. V tejto záležitosti sa odzrkadľujú rozdiely v pokrokoch uplatňovania teoretických vízií do praxe v jednotlivých ČŠ. V niektorých ČŠ, najmä v tých v ktorých majú dlhú tradíciu v pestovaní kultúry športu pre všetkých a kde je vysoká miera účasti a dobrovoľníctva ľudí v športe pre všetkých (škandinávske krajiny), je aj vyššia miera pokroku v presadzovaní praktických opatrení do reálneho života ľudí.  Dôležité je, aby zapájanie do voľno časových športových aktivít bolo masového charakteru, aby existoval voľný prístup všetkých občanov k športovej infraštruktúre a aby sa občania v čo najväčšej miere zapájali aj do dobrovoľníctva a riadenia vecí verejných v oblasti športu, najmä na lokálnej úrovni. Hlavným cieľom týchto  opatrení v oblasti športu pre všetkých je zdravá spoločnosť a zdravá populácia. Na vládnej úrovni je treba viacej rozvíjať medzirezortnú spoluprácu, predovšetkým rezortu športu, vzdelávania, zdravotníctva, dopravy, ale aj ďalších verejných subjektov, ako sú napríklad obce. Avšak netreba zabúdať na väčšiu podporu a angažovanosť športových klubov a športového sektoru do podpory zdraviu prospešných pohybových aktivít. Zároveň je nutné aj poskytovať reálnu podporu zo štátnych, verejných a súkromných zdrojov na realizáciu cieľov v oblasti zdraviu prospešných pohybových aktivít.

5. Závery a odporúčané závery 
Na zamedzenie a elimináciu všetkých foriem násilia v športe je treba podporiť predovšetkým prevenciu – skvalitniť vzdelávanie trénerov s cieľom zvýšenia ich povedomia o vlastnej mravnej a trestnej zodpovednosti v prípade porušovania ľudských práv svojich zverencov, zvýšiť kontrolu ich pracovných postupov počas tréningového procesu a zlepšiť spoluprácu s rodičmi. V prípade trestného záznamu trénera zamedziť jeho prístup k práci s deťmi a mladistvými. Zároveň je nutné lepšiť informovanosť športových organizácií o tomto probléme.
V oblasti antidopingu v rekreačnom športe treba zaviesť do legislatívy efektívnejšie kontrolné mechanizmy ohľadom predaja a šírenia doplnkov výživy na trhu obsahujúce zdraviu škodlivé látky a posilniť prevenciu v zmysle zvýšenia informovanosti a povedomia ľudí o týchto látkach. Ohľadom zdraviu prospešných pohybových aktivít je nutné zo strany štátu zlepšiť medzirezortnú spoluprácu, najmä s rezortom zdravotníctva, podporiť národné kampane a účinný mechanizmus monitoringu uplatňovania priorít a opatrení v súvislosti s podporou zdraviu prospešných pohybových aktivít ľudí vo voľnom čase.

6. Osobitne vyhodnotený očakávaný prínos ZPC
Počas predmetných podujatí boli získané poznatky a informácie o dobrej praxi, ktoré budú využité pri tvorbe a aktualizácii zákona o športe, ako aj pri ich uplatňovaní v praxi a šírení v rámci športového hnutia v SR.

7. Spôsob zverejnenia výsledkov ZPC, prenos získaných informácií
Informácie o rokovaniach boli postúpené v rámci sekcie štátnej starostlivosti o šport a zverejnené na internetovej stránke MŠVVŠ SR.

Súhlasím so zverejnením správy na internete.

Bratislava, 27.3.2014
		
Správu vypracovala: Mgr. Lýdia Babiaková 			

Správu schválili: 

Ing. Ladislav Čambal – GR SŠSŠM   ..............................................     

Ing. Elena Malíková – R OVMSŠ  ..................................................